Starfsmannafundur hófst á Hafnartorgi klukkan 10 þar sem tíðindunum var deilt með starfsfólki . Samkvæm heimildum Vísis hefur starfsfólki hjá Fréttablaðinu verið tilkynnt að DV verði áfram gefið út á prentformi . Blaðið hefur verið gefið út á föstudögum undanfarin misseri . Þá var áréttað að um kaup væri að ræða , ekki sameiningu . Um væri að ræða tækifæri til að eiga stærstu vefmiðla landsins . Var meðal annars spurt af hverju DV væri líklegt til að hætta að tapa peningum með því að flytjast yfir á Fréttablaðið . Þeirri fyrirspurn var ekki svarað formlega en einhverjir höfðu á orði að samnýting á prentsmiðju og húsnæði myndi hjálpa til . Vefirnir ekki sameinaðir Unnið hefur verið að sameiningu Frjálsar fjölmiðlunar , útgáfufélags DV , og Torgs , útgáfufélags Fréttablaðsins , um nokkurn tíma samkvæmt heimildum Vísis . Kjarninn greindi frá því í gærkvöldi að líklegt væri að tilkynnt yrði um um niðurstöðu þeirra viðræðna í dag - sem nú hefur verið gert . Helgi Magnússon fjárfestir er eigandi Torgs , útgáfufélags Fréttablaðsins , og sömuleiðis sjónvarpsstöðvarinnar Hringbrautar . Helgi keypti Fréttablaðið í tveimur aðskildum viðskiptafléttum , fyrst helminginn í sumar og svo restina í október . Helgi vildi ekki tjá sig um kaupin í samtali við fréttastofu og vísaði á Jóhönnu Helgu Viðarsdóttur , forstjóra Torgs . Helgi sagði samkvæmt heimildum Vísis á starfsmannafundinum í morgun að ekki stæði til að sameina vefina tvo , DV.is og frettabladid.is . Stefndi í gjaldþrot Hringbrautar Jón Þórisson lögfræðingur tók við sem ritstjóri Fréttablaðsins og starfar við hlið Davíðs Stefánssonar en Ólöf Skaftadóttir lét af störfum . Áður hafði Kristín Þorsteinsdóttir hætt sem útgefandi blaðsins . Í framhaldinu var tilkynnt um samruna Hringbrautar og Fréttablaðsins sem samþykktur var af Samkeppniseftirlitinu seint í nóvember . Í skýrslu Samkeppniseftirlitsins kom fram að Hringbraut hefði að óbreyttu stefnt í þrot hefði ekki orðið af sameiningunni . Rekstri þess hefði verið sjálfhætt þar sem afkoman væri afleit . Rekstur Torgs hefði hins vegar verið „ réttum megin við núllið “ en ljóst hafi verið að lítið megi út af bregða til að ekki fari illa . Þriðji risinn á einkamarkaði Um verður að ræða einu fjölmiðlasamsteypuna sem gefur út á prenti , vef og sjónvarpi . Fréttastofa Stöðvar 2 , Bylgjunnar og Vísis flytur fréttir á vef , sjónvarpi og útvarpi . Árvakur flytur fréttir á prenti , vef og útvarpi í Morgunblaðinu , Mbl.is og K100 . Segja mætti að þriðji risinn bættist í hóp fyrrnefndra tveggja sem flutt hafa fréttir á þremur tegundum miðla . Frjáls fjölmiðlun hóf starfsemi í september 2017 með kaupum á DV , DV.is , Eyjunni , Pressunni , Bleikt , Birtu , Doktor.is , 433.is og ÍNN sem síðar fór í þrot . Sigurður . G. Guðjónsson lögmaður er skráður eigandi Dalsdals ehf. sem er eigandi að öllu hlutafé í félaginu . Aldrei hefur komið fram hver fjármagnar Dalsdal . Tap Frjálsrar fjölmiðlunar var um 240 milljónir króna árið 2018 í framhaldi af 43,6 milljóna króna tapi fyrstu fjóra mánuðina eftir kaupin , á seinni hluta ársins 2017 , að því er fram kemur í úttekt Kjarnans . Samstæðan skuldaði 610 milljónir í lok árs 2018 . Fréttablaðið er mest lesna dagblað landsins þótt lestur blaðsins hafi dregist umtalsvert saman síðastliðin ár , en hann var um 64 prósent árið 2010 . Í dag er hann 37,8 prósent . Hjá Íslendingum undir fimmtugu hefur hann á sama tímabili farið úr um 64 prósentum í 28,2 prósent .